ARA Rivadavia (1911)

ARA Rivadavia oli Argentiinan laivaston Rivadavia-luokan taistelulaiva. Alus oli  ensimmäinen dreadnought-taistelulaiva Argentiinan laivastossa.

Valmistus 

Alus tilattiin Yhdysvalloista Massachusettsin Quincystä Fore River shipbuilding Corporationilta, missä köli laskettiin 25. lokakuuta 1910. Alus laskettiin vesille 26. elokuuta 1911 ja valmistui 27. elokuuta 1914, jolloin se siirrettiin telakalta Argentiinan laivastolle Bostonissa  ja otettiin palvelukseen vielä samana päivänä. Alus ei kuitenkaan ollut palveluskelpoinen ennen kuin joulukuussa. Rivadavian 20. helmikuuta 1915 luovutettu sisaralus Moreno oli palveluskelpoinen viisi vuorokautta aiemmin.

Palvelus
Rivadavia lähti 23. joulukuuta 1914 New Yorkista Barbadoksen kautta Argentiinaan. Alus saapui 19. helmikuuta Buenos Airesiin, jossa se avattiin yleisölle. Kolmen seuraavan vuorokauden aikana alukseen tutustui yli 47 000 vierailijaa. Argentiinan presidentti tarkasti aluksen 22. helmikuuta, minkä jälkeen se aloitti normaalipalveluksensa laivastossa.

Huhtikuussa 1915 alus liitettiin koulutusosastoon, mistä se siirrettiin 1. laivueeseen vuonna 1917. Alus oli samana vuonna kukistamassa kommunististen öljytyöläisten lakkoa Comodoro Rivadaviassa. Lakon kukistuttua alus ankkuroitiin maan polttoainepulan vuoksi. Alus kuljetti 1918 Argentiinan lähettilään Yhdysvaltoihin Hampton Roadiin. Alus palasi kuljettaen kultaa ja se saapui 23. syyskuuta 1918 Puerto Belgranoon.

Alus osallistui Magalhaesin salmen löytymisen juhlallisuuksiin. Matkan aikana alus vieraili 2. joulukuuta 1920 Valparaisossa sekä osallistui laivastonäyttelyyn 27. joulukuuta. Alus siirrettiin 1922 vajaalla miehistöllä reserviin Puerto Belgranossa. Seuraavana vuonna tehtiin päätös aluksen lähettämistä Yhdysvaltoihin modernisoitavaksi, mutta se lähti vasta 6. elokuuta 1924 ja se saapui kuun lopulla Bostoniin.

Huhtikuussa 1926 alus palasi Argentiinaan, missä se oli loppuvuoden koeajoissa ja koulutuksessa. Alus liitettiin 1927 Puerto Belgranon koulutusyksikköön, jonka mukana se osallistui neljään koulutuspurjehdukseen. Koulutusosasto lakkautettiin 1928 eikä alus tehnyt tuona vuonna yhtään purjehdusta, vaan se oli ankkuroituna reservissä.

Alus palautettiin 1929 palvelukseen 1. viirikköön, joka kokonaisuudessaan siirrettiin 19. joulukuuta 1930 reserviin. Se oli 1931 Argentiinan lippulaiva vuotuisissa harjoituksessa, mutta jo seuraavana vuonna alus sijoitettiin taas vajaalla miehistöllä reserviin. Tammikuussa 1933 alus palautettiin palvelukseen, jolloin se muodostaen sisaraluksensa Morenon kanssa 1. taistelulaivaviirikön.

Tammikuussa 1937 alus teki purjehduksen Chilen ja Perun vesillä vieraillen Valparaisossa ja Callaossa ennen siirtymistään sisaraluksensa kanssa Euroopan vesille. Alukset lähtivät 6. huhtikuuta Puerto Belgranosta Eurooppaan. Saavuttuaan Engnlannin kanaaliin alukset hajaantuivat, Rivadavia suuntasi matkansa Brestiin. Alukset liittyivät osastoksi Morenon saavuttua Brestiin, josta ne purjehtivat Wilhelmshaveniin, josta lähtiessään alukset jälleen erkanivat. Rivadavia purjehti Hampuriin, jonka jälkeen alukset aloittivat yhdessä paluumatkan kotivesille. Osasto saapui 29. kesäkuuta Argentiinaan.

Vuonna 1939 alus teki virallisen laivastovierailun Rio de Janeiroon Brasiliaan. Toisen maailmansodan päätyttyä alus teki 29. lokakuuta 1949 alkaneen ja 22. joulukuuta päättyneen pitkän purjehduksen, joka osoittautui poliittisesti hedelmättömäksi ja tarkoituksenmukaisettomaksi, vieraillen Trinidadissa, Venezuealassa ja Kolumbiassa. Matka päätti samalla aluksen aktiiviuran.

Rivadavia oli vuodesta 1948 alkaen ankkurissa Puerto Belgranossa, kunnes se todettiin 1951 tehottomaksi. Aluksen aseistus poistettiin seuraavana vuonna ja samalla alukselta poistuivat viimeisetkin miehistönjäsenet. Seuraavina vuosina alukselta poistettiin osia varaosiksi, kunnes se siirrettiin 18. lokakuuta 1956 poistolistalle. Alus poistettiin 1. helmikuuta 1957 ja se myytiin 2 280 000 dollarilla romutettavaksi 30. toukokuuta Azienda Ricupiere e Demolizione Marittima SpA:lle Genovaan Italiaan. Hinaajat Zwarte Zee ja Oostzee hinasivat 3. huhtikuuta 1959 aluksen Puerto Belgranosta romutettavaksi Italiaan, jonne se saapui 23. toukokuuta.

Lähteet

Viitteet

Rivadavia-luokan taistelulaivat
Argentiinalaiset toisen maailmansodan taistelulaivat